بو گون ساعات 06:50 سو‌لاریندا دولت مرز خیدمتی‌نین مرز قوشون‌لاری‌نین "هورادیز" مرز دسته‌سی‌نین فضولی بؤلگه‌سینین بالا بهمن‌لی کندی‌نین یاخینلیغین‌داکی مرز نیظامی منطقه‌سی‌نین خیدمتی اراضی‌سینده دولت مرزی‌نین پوزولماسینا تلاش ائدیلیب.
خبره گؤره، مرز دسته‌سی طرفین‌دن ایران‌دان آذربایجان ایستیقامتینده سیلاح‌لی شخص‌لرین حرکتی آشکار اولونوب و قارشی‌سی آلینیب.
آذربایجان جمهوریتی‌نین دولت مرزی‌نین محافظه‌سینده اولان مرز دسته‌سی‌نین قانونی طلبینه و خبردارلیق آتشینه تابع اولمایان مرز پوزوجولاری طرفین‌دن مرز دسته‌سینه قارشی سیلاح آتشی ائدیلیب.
باش وئرمیش آتیشما زامانی مرز دسته‌سی‌نین باشچیسی داشکسن منطقه‌سیندن حقیقی نیظامی خیدمته چاغیریلمیش کیچیک چاووش مممدوو سخاوت فضولی اوغلو سینه‌سین‌دن گولله یارا‌لاری آلیب، مرز ناریادی‌نین عضوو سیزن منطقه‌سیندن حقیقی نیظامی خیدمته چاغیریلمیش عسگر جبرایلوو ویدادی خلیفقولو اوغلو الین‌دن یارالانیب. هر ایکی سرحدچی درحال نیظامی خسته‌خانایا تخلییه اولونسا دا، کیچیک چاووش س.مممدووون حیاتینی قورتارماق مومکون اولماییب.
دولت مرزینی پوزماغی باشارامایان مرز پوزوجولاری گئری قاچیب‌لار.
حادثه‌دن درحال سونرا دولت مرز خیدمتی‌نین رئیسی ژنرال ائلچین قولیئو و دیگر وظیفه‌لی شخص‌لر اراضییه گلیب، حادثه یئرینه باخیش کئچیریب، عملیات-آختاریش تدبیرلری‌نین داوام ائتدیریلمه‌سینه دایر ضروری تاپشیریق‌لار وئریب.
دولت مرز خیدمتی‌نین رهبر هیاتی دولت مرزینی محافظه ائدرکن قهرمانجاسینا هلاک اولموش کیچیک چاووش س.مممدووون آتاسی ایله گؤروشوب و باش ساغ‌لیغی وئریب‌لر.
دولت مرز خیدمتی‌نین رئیسی‌نین امری ایله کیچیک چاووش مممدوو سخاوت فیضولی اوغلو (اؤلومون‌دن سونرا) و عسگر جبرایلوو ویدادی خلیفقولو اوغلو خیدمتی وظیفه‌لری‌نین ایجراسیندا گؤستردیک‌لری شجاعته گؤره "نیظامی خیدمتده فرقلنمه‌یه گؤره" 3-جو درجه‌لی میدا‌لی ایله اؤدوللندیریلیب.
حادثه ایله علاقه‌دار نیظامی ساوچیلیقلا  بیرلیکده ضروری تدبیرلر حیاتا کئچیریلیر. فاکته دایاناراق جینایت ایشی باشلانیلیب.
